標指六偈 坐禪
作者：釋清遠
朝代：宋

paragraphs: 心光虛映，體絕偏圓。
金波匝匝，動寂常禪。
念起念滅，不用止絕。
任運滔滔，何曾起滅。
起滅寂滅，現大迦葉。
坐卧經行，未曾間歇。
禪何不坐，坐何不禪。
了得如是，始號坐禪。
坐者何人，禪是何物。
而欲坐之，用佛覓佛。
佛不用覓，覓之轉失。
坐不我觀，禪非外術。
初心鬧亂，未免回換。
所以多方，教渠靜觀。
端坐收神，初則紛紜。
久久恬淡，虛閑六門。
六門稍歇，於中分別。
分別纔生，似成起滅。
起滅轉變，從自心現。
還用自心，返觀一徧。
一返不再，圓光頂戴。
靈焰騰輝，心心無礙。
橫該豎入，生死永息。
一粒還丹，點金成汁。
身心客塵，透漏無門。
迷悟且說，逆順休論。
細思昔日，冷坐尋覓。
雖然不別，也大狼籍。
剎那凡聖，無人能信。
匝地茫茫，大須謹慎。
如其不知，端坐思惟。
一日築著，伏惟伏惟。